KOMMISSIONENS FORORDNING (EF) Nr. 2311/96 af 2. december 1996 om ændring af forordning (EØF) nr. 3886/92 om gennemførelsesbestemmelser for præmieordningerne for oksekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 4b, stk. 8, artikel 4e, stk. 5, artikel 4f, stk. 4, artikel 4h, stk. 2, artikel 4i, stk. 5, og artikel 25,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (3), senest ændret ved forordning (EF) nr. 150/95 (4), særlig artikel 6, stk. 2, og

ud fra følgende betragtninger:

Ved forordning (EF) nr. 2222/96 er der fastsat ændringer af den fælles markedsordning for oksekød i forordning (EØF) nr. 805/68; for så vidt angår gennemførelsen af de ændringer, der vedrører de forskellige præmieordninger, er det nødvendigt at tilpasse Kommissionens forordning (EØF) nr. 3886/92 af 23. december 1992 om gennemførelsesbestemmelser for de præmieordninger, der er fastsat i forordning (EØF) nr. 805/68 om den fælles markedsordning for oksekød, og om ophævelse af forordning (EØF) nr. 1244/82 og (EØF) nr. 714/89 (5), senest ændret ved forordning (EF) nr. 1871/96 (6);

fra kalenderåret 1997 vil den særlige præmie for ikke-kastrerede dyr kun blive ydet for en enkelt aldersgruppe fra ti til 21 måneder; for så vidt angår ydelsen af den særlige præmie efter den såkaldte slagtningsmodel, vil disse aldersbetingelser blive afløst af anvendelsen af en minimumsvægt på 200 kg slagtekropsvægt; der bør tages hensyn til disse ændringer i bestemmelserne om præmieansøgning og den periode, hvor dyrene skal holdes på bedriften;

uanset denne begrænsning af præmieydelsen til en enkelt aldersgruppe vil den særlige præmie fortsat kunne ydes for begge aldersgrupper for tyre, der opdrættes i traditionelle ekstensive produktionsregioner, dog højst for et antal dyr, som svarer til 3 % af de regionale lofter i hver medlemsstat; denne overgangsordning forudsætter en række specifikke regler, herunder om fastlæggelse af den traditionelle ekstensive produktionsregion og om de foranstaltninger, der skal træffes, hvis loftet på 3 % overskrides;

i forbindelse med præmieordningen for ammekøer kan udtagning af de individuelle rettigheder, som producenterne ikke har udnyttet i løbet af et kalenderår bidrage til at få styr på produktionen; med henblik herpå bør procentsatsen for udnyttelse af rettigheder forhøjes fra 70 til 90 % fra kalenderåret 1997, og det bør fastsættes, at rettigheder, som en producent har ført tilbage til den nationale reserve i tilfælde af overskridelse af satsen, ikke kan omfordeles til andre producenter for de følgende to år;

beløbet for forarbejdningspræmien bør fastlægges; for at tage hensyn til de faktisk konstaterede markedsprisforskelle bør beløbet for dyr af malkekvægrace være lavere end beløbet for dyr af andre racer;

ifølge artikel 4i, i stk. 2, i forordning (EØF) nr. 805/68 er der mulighed for, eller i givet fald forpligtelse til, at yde en præmie for tidlig markedsføring af kalve; præmien kan kun ydes for kalve med en slagtekropsvægt, der er opdelt i overensstemmelse med Eurostats statistikker for 1995 eller andre offentliggjorte statistikker, der er godkendt af Kommissionen; for at nå det ønskede mål bør det fastsættes, at præsentationen af slagtekroppe ved vejning svarer til den, der anvendes ved udarbejdelse af nævnte statistikker;

præmien for tidlig markedsføring af kalve bør fastsættes til et niveau, som tager hensyn til både indkomsttab som følge af salget af en lettere slagtekrop og besparelserne i forbindelse med en afkortet produktionsperiode; for at forebygge de forventede forstyrrelser på kalvekødsmarkedet i ordningens start bør der som overgangsforanstaltning ydes højere præmier;

i forbindelse med præmien for tidlig markedsføring af kalve bør transport af dyrene mellem medlemsstaterne i spekulationsøjemed forhindres; der bør derfor fastsættes en periode, i hvilken hvert dyr skal holdes i det land, hvor slagtning finder sted; perioden bør være på 60 dage eller svare til levetiden for et dyr, som slagtes inden en alder af 60 dage; ordningen bør dog anvendes fleksibelt, så at medlemsstaterne kan iværksætte passende kontrol;

for at kunne følge ordningen effektivt skal ansøgninger indgives senest tre uger efter slagtning; ansøgninger skal ledsages af alle oplysninger, der er nødvendige for en korrekt kontrol;

der bør fastsættes effektive kontrolforanstaltninger; de skal omfatte administrativ og fysisk kontrol i slagterier og opfedningsgårde;

medlemsstaterne skal med regelmæssige mellemrum fremsende oplysninger om modtagne og godkendte præmieansøgninger og antal slagtede kalve;

præmien for tidlig markedsføring af kalve bør omregnes til national valuta ved den samme kurs som for forarbejdningspræmien;

forordningen bør straks træde i kraft, så den kan anvendes fra den 1. december 1996;

Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EØF) nr. 3886/92 foretages følgende ændringer:

1) Artikel 2, stk. 2, affattes således:

»2. Der kan kun indgives ansøgning for dyr, som på den dato, der indleder den periode, dyrene skal holdes:

- er mindst otte og højst 20 måneder, for så vidt angår den enkelte aldersgruppe

- for kastrerede dyrs vedkommende er mindst otte og højst 20 måneder for den første aldersgruppe, eller mindst 21 måneder for den anden aldersgruppe.«

2) Artikel 8, stk. 1, affattes således:

»1. Medlemsstaterne kan vedtage, at den særlige præmie ydes ved dyrenes slagtning eller deres første markedsføring med henblik på slagtning, idet præmien for den enkelte aldersgruppe eller for kastrerede dyrs vedkommende kan ydes for første eller anden aldersgruppe og for de to aldersgrupper sammen, forudsat at deres produktionsstruktur tillader det«.

3) I artikel 15 foretages følgende ændringer:

a) litra b) affattes således:

»b) medlemsstaterne fastsætter, at der ydes præmie for anden aldersgruppe for kastrerede dyr, som efter at være blevet 19 måneder gamle har været genstand for samhandel mellem medlemsstaterne«

b) litra c) affattes således:

»c) den periode, hvor dyrene skal holdes, er på:

- to måneder inden slagtning eller første markedsføring, for så vidt angår dyr, for hvilke der indgives ansøgning for den enkelte aldersgruppe eller, for så vidt angår kastrerede dyr, for første eller anden aldersgruppe; for kastrerede dyrs vedkommende kan der i så fald kun ydes præmie for de dyr, som på den første dag i den periode, dyrene skal holdes, falder inden for det aldersinterval, der er fastsat i artikel 2, stk. 2. For dyr, der på slagtningstidspunktet er over 22 måneder gamle, kan medlemsstaterne dog fastsætte ydelse af præmien for den første aldersgruppe, hvis den samme producent har holdt dyrene på bedriften i mindst to måneder, regnet fra en alder af 20 måneder, indtil dyrene slagtes eller markedsføres første gang

- fire måneder, regnet fra den første dag i den tyvende måned i kastrerede dyrs levetid, for så vidt angår dyr, for hvilke der indgives en samlet ansøgning for de to aldersgruppe«.

4) I artikel 33 indsættes:

»4. For 1997 og 1998 ændres de 70 %, der er nævnt i stk. 2 og stk. 3, første afsnit til 90 %. De rettigheder, der er ført tilbage til den nationale reserve, vil i så fald ikke kunne omfordeles for 1998 og 1999.«

5) Artikel 43, stk. 1, affattes således:

»1. Myndighederne fastlægger, hvilke producenter der for et givet produktionsår kan modtage den særlige præmie og/eller ammekopræmie, og for hvilke den belægningsgrad, der er konstateret for deres bedrifter i løbet af kalenderåret, er mindre end 1,4 storkreaturer pr. hektar eller 1 storkreatur pr. hektar.«

6) Efter artikel 45a affattes angivelserne »KAPITEL V, FORARBEJDNINGSPRÆMIE« og henvisningen i parentes således:

»KAPITEL V

ANDRE PRÆMIER

(Artikel 4i i forordning (EØF) nr. 805/68)

Afsnit 1

Forarbejdningspræmie«.

7) I artikel 46 »Ved anvendelse af dette kapitel« til »Ved anvendelse af dette afsnit«.

8) Artikel 49 affattes således:

»Artikel 49

Præmieydelse, -kontrol og -beløb

1. Medmindre der foreligger force majeure, ydes der kun præmie, hvis det enkelte dyr, der er indgivet ansøgning for:

- opfylder betingelserne i artikel 4i, stk. 1, i forordning (EØF) nr. 805/68

- leveres i en generel sundhedstilstand, hvor det ikke udviser anomalier eller misdannelser, og

- leveres til og forarbejdes i det forarbejdningscenter, der er nævnt i ansøgningen, og på den sammesteds angivne dato; i tilfælde af force majeure ydes præmien dog, hvis producenten senest ti dage efter forholdets indtræden over for myndighederne beviser, at dyret er blevet forarbejdet i et godkendt forarbejdningscenter, inden det overskred den maksimumsalder, der er fastsat i artikel 4i, stk. 1, i forordning (EØF) nr. 805/68.

2. Medlemsstaterne sørger for, at der på de dage, som er fastlagt for dyrenes levering og forarbejdning, foretages uafbrudt fysisk kontrol i forarbejdningscentrene. Det kontrolleres, at betingelserne for præmieydelsen er opfyldt. Der udfærdiges en kontrolrapport for hvert kontrolleret dyr.

3. Konstateres det, at de dyr, der er til stede ved forarbejdningen, ikke svarer til de i stk. 1 omhandlede dyr, ydes præmien for det antal tilstedeværende dyr, der er præmieberettigede, nedsat med antallet af tilstedeværende dyr, der ikke er præmieberettigede.

4. Præmien pr. præmieberettiget kalv fastsættes til:

- 120 ECU pr. kalv af malkekvægrace

- 150 ECU pr. kalv af andre racer end malkekvægrace.«

9) Artikel 50 erstattes af følgende afsnit:

»Afsnit 2

Præmie for tidlig markedsføring af kalve

Artikel 50

Præmieydelse

1. Medlemsstaterne kan kun yde præmier for tidlig markedsføring af kalve (herefter benævnt »præmien«) for dyr, der slagtes på deres område og har en slagtekropsvægt, som er lig med eller lavere end den i bilag IV anførte vægt.

Slagtningen finder sted på slagterier, der over for myndighederne forpligter sig til at overholde præmieordningens bestemmelser, navnlig artikel 50a og 50b.

2. Slagtekropsvægten af hvert dyr fastlægges ud fra den slagtekropsklassifikation, der benyttes ved opgørelsen af den statistiske produktion af kalvekød i 1995 som meddelt til Kommissionens Statistiske Kontor.

3. Præmien fastsættes til:

- 65 ECU pr. dyr slagtet i december 1996 og januar 1997

- 60 ECU pr. dyr slagtet efter januar 1997.

4. Præmieberettigede er:

a) dyr, som uafbrudt har været holdt på en bedrift i den medlemsstat, hvor slagtningen finder sted, i en periode på mindst 60 dage umiddelbart før den dag, hvor slagtningen finder sted, eller i hele deres levetid, hvis dyrene slagtes før en alder af 60 dage; medlemsstaterne kan dog beslutte, at:

- dyr kan være holdt på mere end én bedrift i den pågældende periode

- de ikke vil tillade en periode under 60 dage

b) slagtekroppe eller dele deraf, der opfylder betingelserne i Rådets direktiv 64/433/EØF (*)

c) dyr, der ikke er slagtet som følge af nødforanstaltninger.

5. Der ydes ikke præmie for dyr, der slagtes den 1. december 1998 eller senere.

Artikel 50a

Præmieansøgning

1. Præmieansøgninger indgives til medlemsstatens myndigheder senest tre uger efter slagtedatoen.

En ansøgning kan vedrøre flere dyr, hvis de fornødne oplysninger om hvert dyr anføres i overensstemmelse med stk. 2.

2. Ansøgningerne ledsages af alle fornødne oplysninger om hvert dyr, så at myndighederne kan kontrollere, at dyrene er præmieberettigede.

Oplysningerne omfatter mindst følgende:

- den individuelle identifikation, jf. Rådets direktiv 92/102/EØF (**)

- et certifikat fra slagteriet, der angiver slagteriets navn og adresse, slagtedato, identitet og slagtenumre for både dyr og slagtekropsvægt, jf. artikel 50, stk. 2

- en kopi af det veterinære sundhedscertifikat

- en erklæring om overholdelse af den periode, hvor dyrene holdes, jf. artikel 50, stk. 4, litra a), samt identifikation af den eller de bedrifter, hvor dyrene blev holdt i den pågældende periode.

Artikel 50b

Kontrol og sanktioner

1. Administrativ kontrol og kontrol på stedet gennemføres på en sådan måde, at det effektivt kontrolleres, at præmiebetingelserne er opfyldt.

2. Kontrol på stedet foretages uanmeldt og omfatter både dokumentkontrol og fysisk kontrol i slagterierne og dokumentkontrol af de private dyreregistre, som føres af producenterne.

3. Dokumentkontrol i et slagteri vedrører mindst 50 % af de dyr, for hvilke der er modtaget præmieansøgninger, og omfatter krydskontrol med de i ansøgningen anførte oplysninger.

Ved den fysiske kontrol i slagterier efterprøves det, at de præmieberettigede slagtekroppe frembydes til vejning i overensstemmelse med artikel 50, stk. 2. Medlemsstaterne fører daglige registre over denne kontrol med angivelse af bl.a. identifikationsnumre for og slagtekropsvægt af alle kalve, der blev slagtet den pågældende dag.

Oplysninger om flytning af dyr kontrolleres ved at undersøge det private dyreregister. Kontrol af registre vedrører mindst 10 % af de dyr, for hvilke der er indgivet præmieansøgning.

4. Vedrører en præmieansøgning et eller flere dyr, som senere anses ikke at være præmieberettigede, ydes der kun præmie for antallet af præmieberettigede dyr, nedsat med antallet af ikke præmieberettigede dyr.

Afsnit 3

Fælles bestemmelser

(*) EFT nr. 121 af 29. 7. 1964, s. 2012/64.

(**) EFT nr. L 355 af 5. 12. 1992, s. 32.«

10) Artikel 52 affattes således:

»Artikel 52

Meddelelser

Medlemsstaterne underretter Kommissionen om følgende:

a) senest den 2. december 1996 om det valg, de har truffet i henhold til artikel 4i, stk. 3, i forordning (EØF) nr. 805/68

b) for så vidt angår forarbejdningspræmien:

i) de foranstaltninger, de har truffet for at iværksætte ordningen med forarbejdningspræmie, herunder dem, der skal sikre, at dyr der trækkes tilbage inden en alder af 20 dage, ikke indgår i fødevarekæden

ii) de forarbejdningscentre, de har godkendt, og de underretter den om hvert tilfælde, hvor godkendelsen tilbagekaldes

iii) hver onsdag om det antal dyr, der er ansøgt om præmie for i den foregående uge og siden ordningens ikrafttrædelse, idet oplysningerne opdeles efter type dyr, jf. artikel 49, stk. 4, samt antallet af dyr, der er godkendt til at modtage præmie

c) for så vidt angår præmien for tidlig markedsføring af kalve:

i) medlemsstaterne underretter Kommissionen om de foranstaltninger, der er truffet til at anvende præmien

ii) senest den 2. december 1996 underretter medlemsstaterne Kommissionen om den slagtekropsklassifikation, der blev anvendt for kalveslagtekroppe i 1995, når produktionstallene meddeles Kommissionens Statistiske Kontor

iii) medlemsstaterne underretter hver onsdag Kommissionen om følgende:

- antallet af dyr, der blev ansøgt om præmie for i den foregående uge og siden ordningens begyndelse

- antallet af dyr, for hvilke præmieansøgningerne er blevet godkendt siden ordningens begyndelse

- det samlede antal kalve, der slagtes i hver uge fra den 1. december 1996

iv) medlemsstaterne meddeler hvert kvartal Kommissionen den samlede vægt af slagtekroppe, opdelt i grupper af 10 kg for:

- kalve, for hvilke der er modtaget præmieansøgninger

- andre kalve.«

11) Artikel 53, litra a), affattes således:

»a) sæsonpræmien, forarbejdningspræmien og præmien for tidlig markedsføring af kalve omregnes ved hjælp af den landbrugsomregningskurs, der anvendes den 1. januar i det kalenderår, hvor dyret slagtes«.

12) I artikel 56, stk. 2, foretages følgende ændringer:

a) litra a), sidste afsnit, affattes således:

»a) med oplysning om eventuel ydelse af det supplerende beløb, der er fastsat for bedrifter med en belægningsgrad på mindre end 1,4 storkreaturer eller 1 storkreatur pr. ha, idet antallet af berørte producenter oplyses for hver af ovenstående underopdelinger«

b) litra b) affattes således:

»b) det antal køer, for hvilke ansøgningerne om ammekopræmier er imødekommet, med opdeling efter de ordninger, som er nævnt i artikel 4d, stk. 5 og 6, i forordning (EØF) nr. 805/68, og med oplysning om eventuel ydelse af det supplerende beløb, der er fastsat for bedrifter med en belægningsgrad på mindre end 1,4 storkreaturer eller 1 storkreatur pr. ha, idet antallet af berørte producenter oplyses for hver af ovennævnte ordninger«.

13) Efter artikel 57 indsættes:

»Artikel 57a

Overgangsordning for den særlige præmie

De bestemmelser, der er fastsat i artikel 2, 8 og 15 for kastrerede dyr, anvendes også for de ansøgninger, der indgives for 1997 og 1998 for de ikke-kastrerede dyr, der er omhandlet i artikel 4b, stk. 7a, i forordning (EØF) nr. 805/68.

Ved anvendelse af denne artikel betragtes de regioner, hvor ikke-kastrerede dyr traditionelt holdes på græsgange i den normale vækstperiode, som traditionelle ekstensive produktionsregioner.

I disse regioner kan kun de ikke-kastrerede dyr, der faktisk opdrættes på græsgange i vækstperioden, omfattes af den overgangsperiode, der er omhandlet i artikel 4b, stk. 7a, i forordning (EØF) nr. 805/68. De pågældende producenter skal endvidere i deres ansøgninger om arealstøtte godtgøre, at der er tilstrækkelige arealer med græsgange til rådighed i forhold til antallet af dyr på bedriften og den gennemsnitlige belægningsgrad for denne produktionsform i disse regioner.

Hvis det samlede antal ikke-kastrerede dyr, for hvilke der ansøges om den anden aldersgruppe af den særlige præmie, i alle de pågældende regioner i en medlemsstat overstiger det maksimale antal, der er fastsat i artikel 4b, stk. 7a, i forordning (EØF) nr. 805/68, nedsættes det antal dyr pr. producent, der er berettiget til denne præmie i det pågældende år, tilsvarende. Nedsættelsen anvendes efter den nedsættelse, der er fastsat i forordningens artikel 4b, stk. 3.

Medlemsstater, der beslutter at anvende denne overgangsordning, underretter Kommissionen herom senest den 31. december 1996 med angivelse af gennemførelsesbestemmelser og de regioner, der opfylder ovennævnte definition.«

14) Bilaget til denne forordning indsættes som bilag IV.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 1, nr. 6, 7, 8, 9, 11 og 14, anvendes fra den 1. december 1996.

Artikel 1, nr. 1, 2, 3, 4, 5, 12 og 13, anvendes fra den 1. januar 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. december 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 296 af 21. 11. 1996, s. 50.

(3) EFT nr. L 387 af 31. 12. 1992, s. 1.

(4) EFT nr. L 22 af 31. 1. 1995, s. 1.

(5) EFT nr. L 391 af 31. 12. 1992, s. 20.

(6) EFT nr. L 247 af 28. 9. 1996, s. 26.

BILAG

»BILAG IV

Den maksimale slagtekropsvægt for kalve i medlemsstaterne, jf. artikel 50, stk. 1

>TABELPOSITION>